జీవన్ సింగ్ ఉమ్రానంగల్

జీవన్ సింగ్ ఉమ్రానంగల్ (1914-1998) అకాలీదళ్ పార్టీకి చెందిన భారతీయ రాజకీయ నాయకుడు. ఈయన పంజాబ్ రాష్ట్ర రెవెన్యూ మంత్రిగా పనిచేశారు.

జీవన్ సింగ్ 1914లో కపుర్తలా జిల్లాలోని ధలివాల్ బెట్ గ్రామంలో జన్మించారు. కపుర్తలా హైస్కూల్ నుండి మెట్రిక్యులేషన్ పూర్తి చేశారు. వృత్తిరీత్యా రైతు అయిన ఈయన, 1952లో అకాలీదళ్ సభ్యుడిగా రాజకీయాల్లోకి ప్రవేశించారు. తన స్వగ్రామమైన ఉమ్రా నంగల్‌కు సర్పంచ్, నంబర్దార్ (గ్రామ పెద్ద) గా బాధ్యతలు నిర్వర్తించారు. ఆ తర్వాత అకాలీదళ్ ప్రధాన కార్యదర్శిగా, చివరికి పార్టీ ఉపాధ్యక్షుడిగా ఎదిగారు.

ఈయన 1968, 1977, 1980లలో పంజాబ్ శాసనసభకు ఎన్నికయ్యారు. 1968లో గుర్నామ్ సింగ్ మంత్రివర్గంలో రెవెన్యూ మంత్రిగా, 1977లో ప్రకాష్ సింగ్ బాదల్ ప్రభుత్వంలో ఆర్థిక మంత్రిగా పనిచేశారు. శిరోమణి గురుద్వారా ప్రబంధక్ కమిటీ (SGPC) ఎన్నికల్లో మూడుసార్లు విజయం సాధించి, 12 ఏళ్ల పాటు దాని కార్యవర్గంలో సభ్యుడిగా ఉన్నారు. 1979 SGPC ఎన్నికల్లో, జర్నైల్ సింగ్ భింద్రన్‌వాలే మద్దతు ఉన్న AISSF అధ్యక్షుడు అమ్రిక్ సింగ్‌ను ఓడించారు. సీనియర్ అకాలీ నేత ఫతే సింగ్ కు ఈయన అత్యంత సన్నిహితులుగా ఉండేవారు.

జీవన్ సింగ్ ఖలిస్థాన్ తీవ్రవాదులకు వ్యతిరేకంగా గట్టి వైఖరి తీసుకున్నారు. 1986లో మాఝా ప్రాంతంలో ఇంటింటికీ తిరిగి తీవ్రవాదుల కుటుంబాలను కలిసి, హింసను వీడాలని వారిని ఒప్పించే ప్రయత్నం చేశారు. హింస కారణంగా పంజాబ్ వదిలి వెళ్ళిన వారిని తిరిగి రప్పించడానికి 45 రోజుల పాటు పాదయాత్ర నిర్వహించారు. దీనికి ప్రతికారంగా తీవ్రవాదులు 1987 మే 8న ఆయన కుమారుడు సుఖ్‌దేవ్ సింగ్ ఉమ్రానంగల్‌ను చంపేశారు.

సమాజంలో ద్వేషాన్ని, అసహనాన్ని అరికట్టడంలో SGPC విఫలమైందని ఈయన విమర్శించారు. తీవ్రవాద హింసపై అకాలీదళ్ నాయకులు స్పష్టమైన వైఖరి తీసుకోకపోవడంతో ఆ పార్టీని వీడి, 1992 జనవరి 21న "జగత్ అకాలీదళ్" అనే స్వంత పార్టీని స్థాపించారు. అయితే 1998 ఫిబ్రవరిలో తిరిగి తన పార్టీని అకాలీదళ్‌లో విలీనం చేశారు.

భారత ప్రభుత్వం ఈయనను 1991లో పద్మభూషణ్ పురస్కారంతో గౌరవించింది. 1996లో నేషనల్ ఎమిటీ అవార్డును, 1987లో మహారాణా ప్రతాప్ అవార్డును అందుకున్నారు. బియాస్‌లోని ఒక ఆసుపత్రిలో 84 ఏళ్ల వయసులో ఈయన కన్నుమూశారు. తీవ్రవాదంపై పోరాటంలో రెండుసార్లు గ్యాలంట్రీ మెడల్ పొందిన సీనియర్ ఐపిఎస్ అధికారి పరంరాజ్ సింగ్ ఉమ్రానంగల్ ఈయన మనవడు.

 మూలాలు  

 వర్గం:1914 జననాలు వర్గం:1998 మరణాలు వర్గం:పంజాబీ సిక్కులు వర్గం:శిరోమణి అకాలీదళ్ రాజకీయ నాయకులు వర్గం:పంజాబ్ కేబినెట్ మంత్రులు వర్గం:ప్రజా వ్యవహారాల రంగంలో పద్మభూషణ్ పురస్కార గ్రహీతలు